বাগানের প্রাণভোমরা সনি নর্ডি নেই। রক্ষণের ভরসা এডুয়ার্ডোও নেই। তবুও বেগ পেতে হল না সঞ্জয় সেনের মোহনবাগানকে। মঙ্গলবার এএফসি কাপের প্রথম লেগে কলম্বো এফসিকে ২-১ হারাল সবুজ-মেরুন শিবির। 
এই কলম্বো এফসি ধারে ও ভারে মোহনবাগানের থেকে অনেকটা পিছিয়ে। শতাব্দীপ্রাচীন একটা ক্লাব। অন্যদিকে আট বছরের পুরনো কলম্বো। অসম লড়াই যাকে বলে আর কী!
সেই লড়াইয়ে সবুজ-মেরুন শিবির শেষ হাসি হসাল। খুব একটা বেগ পেতে হয়নি। তবে আগে গোল করেও গোল হজম করা চিন্তায় ফেলতে পারে কোচ সঞ্জয় সেনকে। দিল্লি যে অনেক দূর। সঞ্জয় সেনের হাতে অনেক সময় রয়েছে। দলের দুর্বলতা ঢেকে ফেলার সময় হাতে রয়েছে সঞ্জয়ের।
খেলার ১৩ মিনিটে কেন লুইসের গোলে এগিয়ে যায় মোহনবাগান। কলম্বো এফসি সমতা ফেরায় ৩০ মিনিটে। বিরতির সময় খেলার ফল ছিল ১-১। ৭১ মিনিটে শেহনাজ সিংহ দূরপাল্লার শটে গোল করে মোহনবাগানকে এগিয়ে দেয় ২-১। সেই গোল আর শোধ করতে পারেনি কলম্বো। 
সনি নর্ডির মতো দক্ষ ফুটবলার না থাকায় সবুজ-মেরুনের খেলায় সৃজনশীলতা দেখা যায়নি। অবশ্য তিন পয়েন্টই শেষ কথা। সঞ্জয় সেনের দল সেই কাজটাই করেছে বিদেশের মাটিতে।